CELEX: 32012D0194
Language: da
Date: 2012-04-11 00:00:00
Title: 2012/194/EU: Kommissionens gennemførelsesafgørelse af 11. april 2012 om ændring af beslutning 2008/961/EF om tredjelandsudstederes brug af visse tredjelandes nationale regnskabsstandarder og internationale regnskabsstandarder ved udarbejdelsen af koncernregnskaber (meddelt under nummer C(2012) 2256)  EØS-relevant tekst

13.4.2012   
            
            
               DA
            
            
               Den Europæiske Unions Tidende
            
            
               L 103/49
            
         KOMMISSIONENS GENNEMFØRELSESAFGØRELSE
   af 11. april 2012
   om ændring af beslutning 2008/961/EF om tredjelandsudstederes brug af visse tredjelandes nationale regnskabsstandarder og internationale regnskabsstandarder ved udarbejdelsen af koncernregnskaber
   (meddelt under nummer C(2012) 2256)
   (EØS-relevant tekst)
   (2012/194/EU)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets direktiv 2004/109/EF af 15. december 2004 om harmonisering af gennemsigtighedskrav i forbindelse med oplysninger om udstedere, hvis værdipapirer er optaget til handel på et reguleret marked, og om ændring af direktiv 2001/24/EF (1), særlig artikel 23, stk. 4, tredje afsnit, og
   ud fra følgende betragtninger:
   
               (1)
            
            
               I henhold til artikel 23 i direktiv 2004/109/EF kan tredjelandsudstedere undtages fra kravet om at udarbejde koncernregnskaber i overensstemmelse med internationale regnskabsstandarder (IFRS) vedtaget i Unionen, såfremt det pågældende tredjelands almindeligt anerkendte regnskabsprincipper (GAAP) indeholder ækvivalente krav. Med henblik på vurdering af, om det pågældende tredjelands GAAP er ækvivalente med vedtagne IFRS, er der ved Kommissionens forordning (EF) nr. 1569/2007 (2) fastlagt en definition af ækvivalens og indført en mekanisme til konstatering af, om et tredjelands GAAP er ækvivalente.
            
         
               (2)
            
            
               Det er vigtigt at vurdere de foranstaltninger, som visse lande har truffet for at konvergere deres regnskabsstandarder mod eller gå over til IFRS. Derfor er forordning (EF) nr. 1569/2007 blevet ændret med det formål at forlænge perioden med midlertidig ækvivalens indtil den 31. december 2014.
            
         
               (3)
            
            
               I henhold til Kommissionens beslutning 2008/961/EF (3) kan tredjelandsudstedere fra den 1. januar 2009 også udarbejde deres koncernregnskab i overensstemmelse med IFRS. I henhold til den pågældende beslutning har udstedere fra tredjelande før regnskabsår, der begynder den 1. januar 2012 eller senere, ret til at udarbejde deres årlige og halvårlige koncernregnskaber i overensstemmelse med Folkerepublikken Kinas, Canadas, Republikken Koreas og Republikken Indiens GAAP.
            
         
               (4)
            
            
               I juni 2010 anmodede Kommissionen Det Europæiske Værdipapirtilsynsudvalg (CESR), erstattet af Den Europæiske Værdipapir- og Markedstilsynsmyndighed (ESMA) ved Europa-Parlamentets og Rådets forordning (EU) nr. 1095/2010 af 24. november 2010 om oprettelse af en europæisk tilsynsmyndighed (Den Europæiske Værdipapir- og Markedstilsynsmyndighed), om ændring af afgørelse nr. 716/2009/EF og om ophævelse af Kommissionens afgørelse 2009/77/EF (4), om en teknisk vurdering og en opdatering vedrørende udviklingen i retning af IFRS i Kina, Canada, Sydkorea og Indien. Kommissionen har i fuldt omfang taget højde for rapporten fra CESR i november 2010 og opdateringerne vedrørende Kina og Indien fra ESMA i maj 2011 efter en kontrol på stedet i januar 2011.
            
         
               (5)
            
            
               I april 2010 udsendte det kinesiske finansministerium en køreplan for det videre arbejde med at sikre konvergens mellem de kinesiske standarder og IFRS (»Roadmap for Continuing Convergence of the Accounting Standards for Business Enterprises (ASBE) with IFRS«), hvori det gentages, at Kina forpligter sig til at videreføre processen med at sikre konvergens mod IFRS. Siden oktober 2010 er alle nuværende standarder og fortolkninger fra International Accounting Standards Board (IASB) gennemført i ASBE. Ifølge ESMA er konvergensniveauet tilfredsstillende, og der stilles ikke længere afstemningskrav til udstedere fra Unionen, der udarbejder deres regnskaber i overensstemmelse med IFRS. Derfor bør de kinesiske ASBE anses for ækvivalente med de vedtagne IFRS fra og med den 1. januar 2012.
            
         
               (6)
            
            
               Canadas Accounting Standards Board forpligtede sig i januar 2006 offentligt til at gå over til IFRS senest den 31. december 2011. Canadas Accounting Standards Board har godkendt, at IFRS medtages i det canadiske Institute of Chartered Accountants’ håndbog som canadiske GAAP for alle offentlige profitorienterede regnskabspligtige virksomheder fra 2011. Derfor bør de canadiske GAAP anses for ækvivalente med de vedtagne IFRS fra og med den 1. januar 2012.
            
         
               (7)
            
            
               Sydkoreas Financial Supervisory Commission og Korean Accounting Institute forpligtede sig i marts 2007 offentligt til at gå over til IFRS senest den 31. december 2011. Sydkoreas Accounting Standards Board har indført IFRS som koreanske IFRS (K-IFRS). K-IFRS svarer til IFRS, som udstedt af IASB, og siden 2011 har alle børsnoterede virksomheder i Sydkorea haft pligt til at anvende dem. Ikke-børsnoterede finansielle institutter og statsejede virksomheder har også pligt til at anvende K-IFRS. Andre ikke-børsnoterede virksomheder kan vælge at anvende dem. Derfor bør de sydkoreanske GAAP anses for ækvivalente med de vedtagne IFRS fra og med den 1. januar 2012.
            
         
               (8)
            
            
               Den indiske regering og Indiens Institute of Chartered Accountants forpligtede sig i juli 2007 offentligt til at gå over til IFRS senest den 31. december 2011 med det formål at sikre, at de indiske GAAP er fuldstændigt i overensstemmelse med IFRS, når programmet er gennemført. Efter en undersøgelse på stedet i januar 2011 bemærkede ESMA, at der tilsyneladende er visse forskelle mellem de indiske regnskabsstandarder og IFRS. Der er fortsat en vis usikkerhed forbundet med tidsplanen for gennemførelse af regnskabsaflæggelse, som er i overensstemmelse med IFRS.
            
         
               (9)
            
            
               Derfor bør overgangsperioden forlænges i op til tre år indtil den 31. december 2014, således at udstedere i tredjelande kan udarbejde deres årsregnskaber og halvårsregnskaber i overensstemmelse med de indiske GAAP i Unionen.
            
         
               (10)
            
            
               Da den overgangsperiode, hvori Kinas, Canadas, Koreas og Indiens GAAP i henhold til beslutning 2008/961/EF er indrømmet ækvivalensstatus, udløber den 31. december 2011, bør nærværende afgørelse af hensyn til retssikkerheden finde anvendelse fra den 1. januar 2012.
            
         
               (11)
            
            
               Beslutning 2008/961/EF bør derfor ændres i overensstemmelse hermed.
            
         
               (12)
            
            
               Foranstaltningerne i denne afgørelse er i overensstemmelse med udtalelse fra Det Europæiske Værdipapirudvalg —
            
         VEDTAGET DENNE AFGØRELSE:
   Artikel 1
   I artikel 1 i beslutning 2008/961/EF foretages følgende ændringer:
   
               1.
            
            
               Stk. 2 affattes således:
               »Fra og med den 1. januar 2012 betragtes følgende standarder, i forbindelse med udarbejdelse af årlige og halvårlige koncernregnskaber, som værende ækvivalente med de IFRS, der er vedtaget i henhold til forordning (EF) nr. 1606/2002:
               
                           a)
                        
                        
                           Folkerepublikken Kinas almindeligt anerkendte regnskabsprincipper
                        
                     
                           b)
                        
                        
                           Canadas almindeligt anerkendte regnskabsprincipper
                        
                     
                           c)
                        
                        
                           Republikken Koreas almindeligt anerkendte regnskabsprincipper.«
                        
                     
         
               2.
            
            
               Som stk. 3 tilføjes følgende:
               »Udstedere fra tredjelande har for regnskabsår, der begynder før den 1. januar 2015, ret til at udarbejde deres årlige og halvårlige koncernregnskaber i overensstemmelse med Republikken Indiens almindeligt anerkendte regnskabsprincipper.«
            
         Artikel 2
   Denne afgørelse er rettet til medlemsstaterne.
   Denne afgørelse anvendes fra den 1. januar 2012.
   
      Udfærdiget i Bruxelles, den 11. april 2012.
      
         
            På Kommissionens vegne
         
         Michel BARNIER
         
            Medlem af Kommissionen
         
      
   
   
      (1)  EUT L 390 af 31.12.2004, s. 38.
   
      (2)  EUT L 340 af 22.12.2007, s. 66.
   
      (3)  EUT L 340 af 19.12.2008, s. 112.
   
      (4)  EUT L 331 af 15.12.2010, s. 84.